62024TJ0691
BREITHIÚNAS NA CÚIRTE GINEARÁLTA (an Dara Dlísheomra, ina bhfuil cúigear Breithiúna ina suí)
4 Márta 2026 (
*1
)
(Tarchur chun réamhrialú – Aontas custaim – Comhtharaif chustaim – Ainmníocht chomhcheangailte – Aicmiú taraife – Ceannteideal 2206 – Fo-cheannteidil 22060031, 22060051, 22060081 agus 22060039, 22060059 – Deochanna atá comhdhéanta de shú úll coipthe, arb ionann an cion alcóil iontu a dhíorthaítear ó phlandaí seachas úlla, ag brath ar an gcineál dí agus 48 %, 50 %, 51 %, 52 % nó 53 % ar a laghad i gcomparáid leis an méid a dhíorthaítear ó choipeadh úll agus a bhfuil saintréithe orgánaileipteacha ceirtlise acu)
I gCás T‑691/24,
IARRAIDH ar réamhrialú de bhun Airteagal 267 CFAE, ón Înalta Curte de Casaţie şi Justiţie (an Ard-Chúirt um Achomharc agus um Cheartas, an Rómáin), trí bhreith an 1 Deireadh Fómhair 2024, a fuarthas ag an gCúirt an 19 Nollaig 2024, sna himeachtaí idir
Agenţia Naţională de Administrare Fiscală (ANAF),
Direcţia Generală de Administrare a Marilor Contribuabili
v
Heineken România S.A.,
tugann AN CHÚIRT GHINEARÁLTA (an Dara Dlísheomra, ina bhfuil cúigear Breithiúna ina suí),
agus í comhdhéanta mar seo a leanas: N. Półtorak, Uachtarán, G. Hesse, G. Steinfatt, D. Petrlík agus I. Dimitrakopoulos (Rapóirtéir), Breithiúna,
Abhcóide Ginearálta: M. Brkan,
Cláraitheoir: V. Di Bucci,
ag féachaint do tharchur na hiarrata ar réamhrialú ón gCúirt Bhreithiúnais chuig an gCúirt Ghinearálta an 17 Eanáir 2025, de bhun an tríú mír d’Airteagal 50b de Reacht Chúirt Bhreithiúnais an Aontais Eorpaigh,
ag féachaint don ábhar dá dtagraítear i bpointe (d) den chéad mhír d’Airteagal 50b de Reacht Chúirt Bhreithiúnais an Aontais Eorpaigh agus d’éagmais aon cheiste neamhspleáiche maidir le léiriú de réir bhrí an dara mír d’Airteagal 50b den Reacht sin,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
Heineken România, ag V. Bogrea, A.-M. Iordache agus V. Peligrad, avocaţi,
–
Rialtas na Rómáine, ag R. Antonie, M. Chicu agus E. Gane, i gcáil Gníomhairí,
–
Éire, ag M. Browne, Príomh-Aturnae Stáit, T. Breen, T. Donnelly agus A. Joyce, i gcáil Gníomhairí,
–
Rialtas na Spáinne, ag A. Pérez-Zurita Gutiérrez, i gcáil Gníomhaire,
–
an Coimisiún Eorpach, ag M. Björkland, A. Demeneix agus T. Isacu de Groot, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú ar fho-cheannteidil taraife 22060031, 22060051, 22060081, 22060039 agus 22060059 den Ainmníocht Chomhcheangailte (‘AC’), a leagtar amach in Iarscríbhinn I a ghabhann le Rialachán (CEE) Uimh. 2658/87 ón gComhairle an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim (IO 1987 L 256, lch. 1), arna leasú le Rialachán Cur Chun Feidhme (AE) Uimh. 1101/2014 ón gCoimisiún an 16 Deireadh Fómhair 2014 (IO 2014 L 312, lch. 1), agus le Rialachán Cur Chun Feidhme (AE) 2015/1754 ón gCoimisiún an 6 Deireadh Fómhair 2015 (IO 2015 L 285, lch. 1).
2
Rinneadh an iarraidh seo in imeachtaí idir Heineken România S.A. agus Agenția Națională de Administrare Fiscală (ANAF) (Gníomhaireacht Náisiúnta um Riarachán Cánach, an Rómáin) agus Direcția Generală de Administrare a Marilor Contribuabili (Ard-Stiúrthóireacht um Riaracháin na gCáiníocóirí Móra, an Rómáin) maidir le haicmiú taraife deochanna alcólacha de bhranda Strongbow arna n‑allmhairiú ag an gcuideachta sin isteach sa Rómáin.
An dlí lena mbaineann
CC
3
Is í an Chomhairle um Chomhar Custaim, arb í an Eagraíocht Dhomhanda Chustaim (EDC) anois í, a bunaíodh leis an gCoinbhinsiún lena mbunaítear Comhairle um Chomhar Custaim, a tugadh i gcrích sa Bhruiséil an 15 Nollaig 1950, a dhréachtaigh an Córas Comhchuibhithe um Thuairisciú agus um Chódú Tráchtearraí (‘CC’). Bunaíodh CC leis an gCoinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, a tugadh i gcrích sa Bhruiséil an 14 Meitheamh 1983 (Sraith Chonarthaí na Náisiún Aontaithe, Iml. 1503, lch. 4, Uimh. 25910 (1988)), i gcomhthéacs na hEagraíochta Domhanda Custaim (EDC), agus a formheasadh, lena phrótacal leasaitheach an 24 Meitheamh 1986, thar ceann Chomhphobal Eacnamaíochta na hEorpa, le Cinneadh 87/369/CEE ón gComhairle an 7 Aibreán 1987 (IO 1987 L 198, lch. 1).
4
Faoi Airteagal 3(1)(a)(2) den Choinbhinsiún sin, gabhann gach Páirtí Conarthach air féin na rialacha ginearálta maidir le léiriú an CC agus na nótaí roinne, caibidle agus fo-cheannteidil uile de a chur i bhfeidhm agus gan raon feidhme na ranna, na gcaibidlí, na gceannteideal ná na bhfo-cheannteideal a mhodhnú.
5
Déantar Nótaí Míniúcháin CC a tharraingt suas laistigh de EDC i gcomhréir le forálacha an Choinbhinsiúin chéanna.
6
I leagan 2012 de CC, is infheidhme maidir le fíorais na díospóide sna príomhimeachtaí, is é teideal cheannteideal 2206 ‘Deochanna coipthe eile (mar shampla, ceirtlis, leann piorraí, meá); meascáin deochanna coipthe agus meascáin deochanna coipthe agus deochanna neamhalcólacha, nach bhfuil sonraithe ná áirithe in áit eile’.
7
Sna Nótaí Míniúcháin a ghabhann le ceannteideal 2206 de CC, a chomhfhreagraíonn do cheannteideal taraife 2206 de AC, sainmhínítear ceirtlis mar ‘deoch alcólach a fhaightear trí shú úll a choipeadh’.
8
Luaitear an méid seo a leanas sna nótaí sin freisin:
‘Is féidir na deochanna seo go léir a bheith súilíneach go nádúrtha nó is féidir iad a luchtú go saorga le dé-ocsaíd charbóin. Aicmítear anseo iad fiú má tá alcól curtha leo nó má méadaíodh a gcion alcóil leis an dara coipeadh, ar choinníoll go gcoinníonn siad saintréith na dtáirgí a aicmítear faoin gceannteideal seo.’
9
Maidir le Ceannteideal 2208 de CC, a chomhfhreagraíonn do cheannteideal taraife 2208 de AC, is é an teideal atá air ‘Alcól eitile gan dínádúrú ar lú ná 80 % a neart alcóil de réir toirte; biotáillí, licéir agus deochanna biotáilleacha eile’.
10
Luaitear an méid seo a leanas sna Nótaí Míniúcháin CC a ghabhann le ceannteideal 2208:
‘Cumhdaítear leis an gceannteideal seo, ar thaobh amháin, agus cibé neart alcóil atá acu:
[...]
B)
Licéir, ar deochanna biotáilleacha iad a bhfuil siúcra, mil nó ábhar milsiúcháin nádúrtha eile curtha leo agus eastóscáin nó úscraí (mar shampla, deochanna biotáilleacha a fhaightear trí dhriogadh nó trí alcól eitile nó biotáillí driogtha a mheascadh, le ceann amháin nó níos mó de na táirgí seo a leanas: torthaí, bláthanna nó codanna eile de phlandaí, eastóscáin, úscraí, blátholaí nó súnna, bídís comhdhlúite nó ná bídís). Áirítear leis na táirgí seo licéir ina bhfuil criostail siúcra, licéir sú torthaí, licéir bunaithe ar uibheacha, licéir déanta as luibheanna, caora agus spíosraí, agus licéir tae, seacláide, bainne agus meala.
[...]’
[Aistriúchán neamhoifigiúil]
11
Luaitear sna Nótaí Míniúcháin a bhaineann le ceannteideal 2208 de CC freisin go n‑eisiatar deochanna coipthe atá faoi cheannteidil 2203 go 2206 ón gceannteideal sin.
12
Luaitear i bpointe VIII den Nóta Míniúcháin CC a bhaineann le riail ghinearálta 3(b) de CC, a chomhfhreagraíonn do riail ghinearálta 3(b) de AC, go bhféadfar an fachtóir lena gcinntear saintréith a chinneadh, ag brath ar an gcineál earraí, mar shampla, de réir chineál an chomhábhair nó na comhpháirte, a thoirte, a chainníochta, a mheáchan, a luacha nó a thábhachtaí atá ceann de na comhábhair i bhfianaise na húsáide a bhainfear as na hearraí.
AC
13
Mar is léir ó Airteagal 1(1) de Rialachán Uimh. 2658/87, rialaíonn AC, arna bhunú ag an gCoimisiún Eorpach, aicmiú taraife earraí a allmhairítear isteach san Aontas Eorpach. Faoi Airteagal 3(1) den Rialachán sin, atáirgtear leis an Ainmníocht sin ceannteidil agus fo-cheannteidil sé dhigit de CC, agus an seachtú agus an t‑ochtú digit amháin ag cruthú fo-cheannteidil bhreise atá sainiúil do AC.
14
Eascraíonn an leagan is infheidhme de AC maidir le fíorais na díospóide sna príomhimeachtaí as Rialachán Cur Chun Feidhme Uimh. 1101/2014 agus Rialachán Cur Chun Feidhme 2015/1754.
15
Le ceannteidil 2206 agus 2208 de AC, atáirgtear foclaíocht cheannteidil 2206 agus 2208 de CC.
16
Áirítear le ceannteideal 2206 de AC, inter alia, fo-cheannteidil 22060031 (ceirtlis agus leann piorraí, súilíneach), 22060051 (ceirtlis agus leann piorraí, neamh-shúilíneach, i gcoimeádáin nach mó ná 2 lítear) agus 22060081 (ceirtlis agus leann piorraí, neamh-shúilíneach, i gcoimeádáin ina bhfuil níos mó ná 2 lítear), agus tá feidhm ag na fo-cheannteidil seo go léir maidir le ceirtlis agus leann piorraí, chomh maith le fo-cheannteidil 22060039 [meá agus deochanna coipthe eile, súilíneacha; meascáin de dheochanna coipthe agus meascáin de dheochanna coipthe agus deochanna neamh-alcólacha, súilíneacha (seachas beoir, fíon as fíonchaor, úrfhíon fíonchaor, piquette agus fíonta úll agus piorraí)] agus 22060059 [meá agus deochanna coipthe eile, neamh-shúilíneacha, i gcoimeádáin nach mó ná 2 lítear; meascáin de dheochanna coipthe agus meascáin de dheochanna coipthe agus deochanna neamh-alcólacha, neamh-shúilíneacha, i gcoimeádáin nach mó ná 2 lítear (seachas fíon as fíonchaor, úrfhíon fíonchaor, fíonta mormónta agus fíonta fíonchaor úra eile arna n‑ullmhú le plandaí nó le substaintí aramatacha, fíonta piquette agus fíonta úll agus fíonta piorra san áireamh)], a bhaineann le deochanna alcólacha coipthe seachas ceirtlis agus leann piorraí.
17
Tá aicmiú na dtáirgí in AC bunaithe ar na rialacha ginearálta maidir le léiriú na hAinmníochta Comhcheangailte a leagtar amach i gCuid a hAon, dar teideal ‘Réamhfhorálacha’, Teideal I.A, de AC.
18
Foráiltear mar a leanas le Riail Ghinearálta Uimh. 1 de AC:
‘Ní sholáthraítear teidil ranna, caibidlí agus fochaibidlí ach amháin chun tagairt dóibh a éascú; chun críocha dlíthiúla, déanfar aicmiú a chinneadh de réir théarmaí na gceannteideal agus aon nóta ranna ábhartha nó aon nóta caibidle ábhartha agus, ar choinníoll nach gceanglaítear a mhalairt leis na ceannteidil nó leis na nótaí sin, de réir na bhforálacha seo a leanas.’
[Aistriúchán neamhoifigiúil]
19
Is mar seo a leanas atá an fhoclaíocht i Riail Ghinearálta 2(b) de AC:
‘Tuigfear le haon tagairt i gceannteideal d’ábhar nó do shubstaint go n‑áireofar léi tagairt do mheascáin nó do theaglamaí den ábhar sin nó den tsubstaint sin le hábhair nó substaintí eile. Tuigfear le haon tagairt d’earraí atá déanta as ábhar ar leith nó substaint ar leith go n‑áireofar léi tagairt d’earraí arb é atá iontu go hiomlán nó go páirteach an t‑ábhar nó an tsubstaint sin. Déanfar aicmiú earraí arb é atá iontu breis agus aon ábhar nó aon substaint amháin de réir phrionsabail Riail [Uimh.] 3.’
[Aistriúchán neamhoifigiúil]
20
Is mar seo a leanas atá an fhoclaíocht i Riail Ghinearálta Uimh. 3 de AC:
‘Nuair is amhlaidh, trí riail 2(b) a chur i bhfeidhm nó ar aon chúis eile, gurb inaicmithe earraí prima facie faoi dhá cheannteideal nó níos mó, is mar a leanas a chuirfear an t‑aicmiú i bhfeidhm:
(a)
tabharfar tús áite don cheannteideal lena dtugtar an tuairisc is sonraí seachas do cheannteidil lena soláthraítear tuairisc níos ginearálta. Nuair nach ndéantar tagairt, áfach, le gach ceann de dhá cheannteideal nó níos mó, ach amháin do chuid de na hábhair nó de na substaintí atá in earraí measctha nó earraí ilchodacha nó do chuid de na hítimí i dtacar atá cóirithe lena miondíol, measfar na ceannteidil sin mar cheannteidil atá chomh sonrach lena chéile i ndáil leis na hearraí sin, fiú má thugtar tuairisc níos iomláine nó níos beaichte ar na hearraí sin le ceann amháin de na ceannteidil sin;
(b)
maidir le meascáin, earraí ilchodacha arb é atá iontu ábhair dhifriúla nó atá déanta de chomhpháirteanna difriúla, agus earraí atá cóirithe i dtacair lena miondíol, nach féidir a aicmiú faoi threoir 3(a), aicmeofar iad amhail is gurb é atá iontu an t‑ábhar nó an chomhpháirt lena dtugtar a saintréith fhíor-riachtanach dóibh, a mhéid is infheidhme an critéar sin;
[…]’
[Aistriúchán neamhoifigiúil]
21
Is mar seo a leanas atá an fhoclaíocht i Riail Ghinearálta Uimh. 6 de AC:
‘Chun críoch dlíthiúil, déanfar aicmiú na n‑earraí i bhfo-cheannteidil a chinneadh de réir théarmaí na bhfo-cheannteideal sin agus aon nóta fo-cheannteidil ghaolmhair agus, mutatis mutandis, de réir na rialacha thuas, ar an tuiscint nach inchomparáide ach fo-cheannteidil atá ar an leibhéal céanna. Chun críocha na rialach sin, is infheidhme an roinn ábhartha agus na nótaí caibidle ábhartha freisin, ach amháin i gcás ina gceanglaítear a mhalairt leis an gcomhthéacs.’
[Aistriúchán neamhoifigiúil]
Dlí na Rómáine
22
Maidir le dleachtanna máil, tá feidhm ag Airteagal 20612 de Legea nr. 571/2003 privind Codul fiscal (Dlí Uimh. 571/2003 lena mbunaítear an Cód Cánach) an 22 Nollaig 2003 (Monitorul Oficial al României, Cuid I, Uimh. 927, an 23 Nollaig 2003; ‘Dlí Uimh. 571/2003’) maidir le 2015 agus tá feidhm ag Airteagal 351(b) de Legea nr. 227/2015 privind Codul fiscal (Dlí Uimh. 227/2015 lena mbunaítear an Cód Cánach) an 8 Meán Fómhair 2015 (Monitorul Oficial al României, Cuid I, Uimh. 688, an 10 Meán Fómhair 2015; ‘Dlí Uimh. 227/2015’) maidir le 2016. Faoi na forálacha sin de Dhlí Uimh. 571/2003 agus de Dhlí Uimh. 227/2015, is táirgí iad deochanna coipthe, seachas beoir agus fíon, a thagann faoi chóid taraife AC-2206, cé is moite de dheochanna súilíneacha coipthe eile ar mó a neart alcóil ná 1.2 % de réir toirte, ach nach mó é ná 13 % de réir toirte (le haghaidh 2016) nó 10 % de réir toirte (le haghaidh 2015), agus deochanna súilíneacha coipthe a thagann faoi chóid taraife AC‑2206 00 39, ar mó a neart alcóil ná 1.2 % de réir toirte, ach nach mó a neart alcóil ná 13 % de réir toirte (le haghaidh 2016) nó 10 % de réir toirte (le haghaidh 2015).
23
Faoi phointe 3.1 d’Iarscríbhinn 1 a ghabhann le Teideal VII, dar teideal ‘Dleachtanna máil’, de Dhlí Uimh. 571/2003, is é an ráta dleachta máil ar cheannach táirgí a thagann faoi chód taraife AC‑2206 00 39 ná 213.21 lei na Rómáine in aghaidh an heictilítir (RON/hl) (thart ar EUR 41.88/hl) den táirge agus is é 47.38 RON/hl (thart ar EUR 9.31/hl) den táirge an ráta dleachta máil ar cheannach táirgí a thagann faoi chód taraife AC‑2206 00 59.
24
Faoi phointe 3.1 d’Iarscríbhinn 1 a ghabhann le Teideal VIII, dar teideal ‘Dleachtanna máil agus costais speisialta eile’, de Dhlí Uimh. 227/2015, is é RON 47.38/hl de tháirge an ráta dleachta máil ar cheannach táirgí a thagann faoi chód taraife AC‑2206 00 39 agus is é RON 396.84/hl (thart ar EUR 77.97/hl) de tháirge an ráta dleachta máil ar cheannach táirgí a thagann faoi chód taraife AC‑2206 00 59.
25
I gcás chód taraife AC‑2206 00 51, faoina dtagann ‘ceirtlis agus leann piorraí’, is é nialas an ráta dleachta máil sa Rómáin, i gcomhréir le pointe 3.1.1 d’Iarscríbhinn Uimh. 1 a ghabhann le Teideal VII de Dhlí Uimh. 571/2003, a bhí i bhfeidhm go dtí an 31 Nollaig 2015, agus le pointe 3.1.1 d’Iarscríbhinn 1 a ghabhann le Teideal VIII de Dhlí Uimh. 227/2015, atá i bhfeidhm ón 1 Eanáir 2016.
An díospóid sna príomhimeachtaí agus an cheist a tharchuirtear le haghaidh réamhrialú
26
Idir 2015 agus 2016, fuair Heineken România faoin gcóras laistigh den Chomhphobal cainníocht iomlán 155 486.48 hl de dheochanna alcólacha den bhranda Strongbow, pacáistithe i gcannaí agus i mbuidéil, a chuir sé ar an margadh inmheánach ansin do chustaiméirí éagsúla.
27
Nuair a tugadh na deochanna alcólacha sin isteach i gcríoch na Rómáine, d’aicmigh Heineken România na táirgí sin faoi fho-cheannteideal taraife 22060051 de AC, a chomhfhreagraíonn don tuairisc ‘Ceirtlis agus leann piorraí’, agus úsáid á baint as an aicmiú taraife a sholáthair an táirgeoir Bulgárach ónar ceannaíodh na táirgí sin agus as an aicmiú taraife a sholáthair an táirgeoir Slóvacach Heineken Slovensko. Dá bhrí sin, níor íocadh aon dleacht mháil toisc, i gcás fho-cheannteideal taraife 22060051, gurbh é nialas an ráta dleachta máil sa Rómáin.
28
Tar éis do Direcția Regională Vamală Craiova – Biroul Vamal Dolj (Stiúrthóireacht Réigiúnach Chustaim, Craiova, Oifig Custaim Dolj, an Rómáin) cigireacht a dhéanamh an 29 Meán Fómhair 2015 trí shamplaí táirgí a thógáil, eadhon deochanna den bhranda Strongbow a pacáistíodh i gcannaí agus i mbuidéil, atá faoi réir dleacht mháil agus a sheolann stóras formheasta sa Bhulgáir, agus plé trípháirteach idir Heineken România, na seirbhísí cigireachta cánach agus ionadaithe Direcția Generală a Vămilor (Ard-Stiúrthóireacht Chustaim, an Rómáin), dúirt an Ard-Stiúrthóireacht, i litir an 8 Márta 2018, ‘go raibh aicmiú taraife beartaithe na dtáirgí a ndearnadh anailís orthu ag freagairt do chóid AC‑2206 00 39 nó AC‑2206 00 59, ag brath ar an mbrú barrachais tomhaiste’. Bhí an t‑aicmiú taraife beartaithe bunaithe ar an gcinneadh gur meascáin iad na táirgí sin ina bhfuil ceirtlis agus substaintí eile, agus gur táirge é an cheirtlis a fuarthas ó mheascán d’amhábhair a cuireadh faoi choipeadh, is é sin sú úll 25 % agus glúcós. Léirigh na deimhnithe anailíse freisin cion suntasach alcóil ó phlandaí seachas úlla. De réir an togra sin, ní fhéadfaí, dá bhrí sin, na táirgí sin a aicmiú mar dheochanna a fhaightear trí shú úll a choipeadh.
29
Ina theannta sin, chuaigh Ard-Stiúrthóireacht Chustaim na Rómáine i dteagmháil le Riarachán Custaim na Bulgáire maidir le haicmiú taraife ‘ceirtlis Strongbow’. D’aontaigh an riarachán sin leis an athaicmiú taraife beartaithe faoi cheann de na fo-cheannteidil 22060039 nó 22060059.
30
Tar éis an athaicmiúcháin taraife, d’fhorchuir an t‑údarás cigireachta cánach ar Heineken România, trí fhógra measúnaithe cánach an 23 Samhain 2018, oibleagáidí breise cánach, eadhon an oibleagáid dleacht mháil de mhéid RON 22473840 (thart ar EUR 4422591) agus cáin bhreisluacha (CBL) de mhéid RON 5213296 (thart ar EUR 1025916) a íoc. Le fógra measúnaithe cánach ina dhiaidh sin an 27 Samhain 2018, d’fhorchuir na húdaráis chánach pionóis agus ús mainneachtana ar Heineken România freisin, atá coimhdeach leis na hoibleagáidí a forchuireadh amhlaidh.
31
Thaisc Heineken România gearán cánach riaracháin i gcoinne na measúnuithe cánach agus i gcoinne thuarascáil iniúchta cánach an 23 agus an 27 Samhain 2018 ar a raibh siad bunaithe le húdarás cánach inniúil na Rómáine. Le cinneadh an 25 Iúil 2019, dheimhnigh an t‑údarás sin iad, agus é den tuairim gur forchuireadh i gceart na muirir chánach bhreise le haghaidh ‘leann úll Strongbow’ a ceannaíodh ón stóras formheasta sa Bhulgáir.
32
Thug Heineken România caingean i gcoinne na measúnuithe cánach, na tuarascála agus an chinnidh dá dtagraítear i míreanna 30 agus 31 den bhreithiúnas seo os comhair Curtea de Apel București (Cúirt Achomhairc Bhúcairist, an Rómáin), ag iarraidh na bearta sin a chur ar neamhní.
33
Le linn na n‑imeachtaí os comhair Curtea de Apel București (an Chúirt Achomhairc, Búcairist), ordaíodh measúnú saineolach. Fuarthas sa tuarascáil shaineolach ina dhiaidh sin, ar an gcéad dul síos, go raibh tréithe orgánaileipteacha leanna úll ag an sampla a scrúdaíodh, gur féidir blas agus boladh úll a fheabhsú trí bhlasú nádúrtha a chur leis agus nach raibh aon tionchar ag nádúr an alcóil eitile, eadhon nádúr na siúcraí as ar cruthaíodh é sa phróiseas coipthe alcólaigh, ar thréithe orgánaileipteacha na deoch alcólach a bhí ina ceirtlis agus, ar an dara dul síos, a mhéid a bhaineann le saintréithe fisiceacha agus ceimiceacha an tsampla sin, gur chomhfhreagair an neart alcóil, siúcraí iomlána (siúcra inbhéartaithe) agus dé-ocsaíd sulfair iomlán do na teorainneacha a leagtar síos sa deimhniú cáilíochta arna eisiúint ag an stóras formheasta sa Bhulgáir le haghaidh ‘Leann úll Gold Apple alc. 4.5% vol.’
34
Le breithiúnas an 2 Samhain 2021, sheas Curtea de Apel București (Cúirt Achomhairc Bhúcairist) leis an gcaingean a thionscain Heineken România agus, dá thoradh sin, chuir sé an tuarascáil iniúchta cánach agus an fógra measúnaithe cánach an 23 Samhain 2018 agus cinneadh an 25 Iúil 2019 lena bhforchuirtear oibleagáidí breise ar an gcuideachta sin maidir le dleacht mháil agus CBL ar neamhní go páirteach. Leis an mbreithiúnas céanna, chuir an chúirt sin an fógra measúnaithe cánach an 27 Samhain 2018 ar neamhní, lena mbunaítear oibleagáidí cánach atá coimhdeach leis na hoibleagáidí a bunaíodh leis an bhfógra measúnaithe cánach an 23 Samhain 2018.
35
Rinne an Ard-Stiúrthóireacht um Riar Cáiníocóirí Móra agus ANAF achomharc ar phointe dlí os comhair an Înalta Curte de Casație și Justiție (an Ard-Chúirt um Achomharc agus um Cheartas, an Rómáin), arb í an chúirt a rinne an tarchur í, i gcoinne bhreithiúnas an Curtea de Apel București (an Chúirt Achomhairc, Búcairist). D’áitigh siad, go bunúsach, gur chuir Curtea de Apel București (an Chúirt Achomhairc, Búcairist) na hoibleagáidí a fhorchuirtear maidir le dleacht mháil, CBL agus oibleagáidí cánach coimhdeacha ar neamhní go mícheart, ar an bhforas, ag féachaint do chineál an alcóil agus do chomhdhéanamh iarbhír an táirge atá i gceist, mar is léir ón bhfaisnéis a chuirtear i láthair ar lipéad an táirge sin féin, nach bhféadfaí an táirge sin a aicmiú faoi na fo-cheannteidil taraife a bhaineann go sonrach le ‘ceirtlis’, ach gur ghá é a aicmiú faoi na fo-cheannteidil taraife ‘eile’ faoin gceannteideal céanna 2206, a raibh dleacht mháil iníoctha ina leith sa Rómáin.
36
Sna himthosca sin, chinn an Înalta Curte de Casație și Justiție (an Ard-Chúirt um Achomharc agus um Cheartas) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais le haghaidh réamhrialú:
‘I gcomhthéacs léiriú ar Iarscríbhinn I a ghabhann le Rialachán […] Uimh. 2658/87 […], [arna leasú le] Rialachán Cur Chun Feidhme […] Uimh. 1101/2014 […] agus Rialachán Cur Chun Feidhme […] 2015/1754 […], an bhfuil deoch amhail an deoch atá i gceist sna príomhimeachtaí, atá comhdhéanta de shú úll coipthe [ó dhlúthán] (25 %), uisce, síoróip [fruchtóis glúcóis], aigéad malach, dé-ocsaíd charbóin, meitidhéshuilfít photaisiam agus blasóirí éagsúla, agus inarb ionann cion an alcóil a fhaightear ó phlandaí seachas úlla agus 48 %, 50 %, 51 %, 52 % nó 53 % ar a laghad (ag brath ar an gcineál dí [de bhranda] Strongbow, cibé acu buidéalaithe i mbuidéil 33 ceintilítear nó i gcannaí 40 ceintilítear) i gcomparáid leis an alcól a fhaightear ó choipeadh úll, ach a bhfuil saintréithe orgánaileipteacha ceirtlise aige, an bhfuil sí le haicmiú faoi cheannteidil taraife 22060031, 22060051, 22060081 nó 22060039, 22060059?’
Breithniú ar an gceist a tharchuirtear
37
Lena ceist, fiafraíonn an chúirt a rinne an tarchur, go bunúsach, an bhfuil AC le léiriú sa chaoi go dtagann deochanna arb é atá iontu sú úll coipthe ó dhlúthán, ar ráta 25 %, uisce, síoróip fruchtóis glúcóis, aigéad malach, dé-ocsaíd charbóin, meitidhéshuilfít photaisiam agus blasóirí éagsúla, ina bhfuil an cion alcóil ó phlandaí seachas úlla idir 48 % agus 53 %, ach a bhfuil saintréithe orgánaileipteacha leanna úll acu, faoi fho-cheannteidil AC 22060031, 22060051 nó 22060081, ar thaobh amháin, nó faoi fho-cheannteidil 22060039 nó 22060059, ar an taobh eile.
38
Chun an cheist a tharchuirtear a fhreagairt, ní mór a mheabhrú, mar réamhphointe, nuair a iarrtar ar Chúirteanna an Aontais Eorpaigh réamhrialú a thabhairt maidir le haicmiú taraife, gurb é an cúram atá uirthi treoir a thabhairt don chúirt náisiúnta maidir leis na critéir a chuirfidh a gcur chun feidhme ar chumas na cúirte sin na táirgí lena mbaineann a aicmiú i gceart de réir AC seachas aicmiú den sórt sin a dhéanamh í féin. Is toradh é an t‑aicmiú sin ar mheasúnú fíorasach amháin nach faoin gCúirt Ghinearálta atá sé a dhéanamh i gcomhthéacs tarchur chun réamhrialú (féach breithiúnas an 20 Deireadh Fómhair 2022, Mikrotīkls, C‑542/21, EU:C:2022:814, mír 21 agus an cásdlí dá dtagraítear).
39
I ndáil leis sin, is léir ón gcásdlí, i gcomhréir le riail ghinearálta Uimh. 1 maidir le léiriú AC, go bhfuil aicmiú taraife earraí le cinneadh de réir théarmaí na gceannteideal agus aon nóta ranna ábhartha nó aon nóta caibidle ábhartha a ghabhann leis an ainmníocht sin. Ar mhaithe le deimhneacht dhlíthiúil agus fíorú éasca, tá an critéar cinntitheach maidir le haicmiú taraife na n‑earraí sin le lorg go ginearálta ina saintréithe agus ina n‑airíonna oibiachtúla mar a shainítear i bhfoclaíocht cheannteideal AC agus sna nótaí ranna nó caibidlí comhfhreagracha. D’fhéadfadh úsáid bheartaithe an táirge lena mbaineann a bheith ina critéar oibiachtúil maidir le haicmiú, ar choinníoll gur gné dhílis den táirge sin í, agus ní mór í a mheasúnú ar bhonn a shaintréithe agus a airíonna oibiachtúla (féach breithiúnas an 20 Deireadh Fómhair 2022, Mikrotīkls, C‑542/21, EU:C:2022:814, mír 22 agus an cásdlí dá dtagraítear).
40
Ina theannta sin, chinn an Chúirt arís agus arís eile, cé nach bhfuil brí cheangailteach ag na Nótaí Míniúcháin a ghabhann le CC agus AC, gur ionstraimí tábhachtacha iad chun cur i bhfeidhm aonfhoirmeach na Comhtharaife Custaim a áirithiú agus, dá réir sin, go dtugann siad treoir úsáideach maidir lena léiriú (féach breithiúnas an 20 Deireadh Fómhair 2022, Mikrotīkls, C‑542/21, EU:C:2022:814, mír 23 agus an cásdlí dá dtagraítear).
41
Is léir ón ordú tarchuir agus ón gcomhad os comhair na Cúirte Ginearálta gurb éard atá sna hearraí atá i gceist sa chás sna príomhimeachtaí meascán de chomhábhar ar a dtugtar ‘ceirtlis’ ina bhfuil alcól a dhíorthaítear ó choipeadh sú úll agus plandaí coipthe eile agus substaintí eile (uisce, síoróip, leasaithigh, blasóirí agus dé-ocsaíd charbóin).
42
Ba cheart a mheabhrú, mar réamhphointe, gur léir ó fhoclaíocht cheannteideal 2206 de AC go gcumhdaítear leis ‘deochanna coipthe eile (mar shampla, ceirtlis, leann piorraí, meá)’; meascáin de dheochanna coipthe agus meascáin de dheochanna coipthe agus deochanna neamhalcólacha, nach bhfuil sonraithe ná áirithe in áit eile’.
43
Is léir ó na Nótaí Míniúcháin a bhaineann le ceannteideal 2206 de CC, a chomhfhreagraíonn do cheannteideal taraife 2206 de AC, ar an gcéad dul síos, gur ‘deoch alcólach a fhaightear trí shú úll a choipeadh’ é ceirtlis agus, ar an dara dul síos, nach gcuireann alcól a chur leis na deochanna a chumhdaítear leis an gceannteideal sin cosc ar na deochanna sin an t‑aicmiú sin a choinneáil ar choinníoll go gcoinníonn siad saintréithe na dtáirgí a aicmítear faoin gceannteideal sin, eadhon deochanna coipthe.
44
Thairis sin, is léir ón ordú tarchuir nach bhfuil na hairíonna atá ag alcól driogtha nó driogadh a thagann faoi cheannteideal 2208 de AC ag na táirgí sa chás sna príomhimeachtaí, ach na hairíonna atá ag deochanna coipthe a thagann faoi cheannteideal 2206 de AC, i bhfianaise riail ghinearálta Uimh. 1.
45
Chun a chinneadh cén fo-cheannteideal de cheannteideal taraife 2206 de AC faoina gcaithfear táirgí amhail iad siúd atá i gceist sna príomhimeachtaí a aicmiú, ba cheart a thabhairt faoi deara, mar réamhphointe, gur léir ó théarmaí fho-cheannteidil 22060031, 22060051 agus 22060081 nach mbaineann na fo-cheannteidil sin ach le ceirtlis agus leann piorraí, gan a thuilleadh tásc. Ar an taobh eile, is léir ó théarmaí fho-cheannteidil 22060039 agus 22060059 go mbaineann na fo-cheannteidil sin le deochanna coipthe eile, gan a thuilleadh tásc. Luaitear i Nótaí Míniúcháin CC go gcumhdaítear le ceannteideal 2206 gach deoch choipthe seachas na deochanna dá dtagraítear i gceannteidil 2203 go 2205.
46
Ar an gcéad dul síos, ní mór a mheabhrú, faoi riail ghinearálta Uimh. 6 de AC, go bhfuil aicmiú earraí i bhfo-cheannteidil de cheannteidil le cinneadh de réir théarmaí na bhfo-cheannteideal sin agus a nótaí agus, mutatis mutandis, de réir na rialacha ginearálta maidir le léiriú na hAinmníochta Comhcheangailte maidir le haicmiú earraí i gceannteidil taraife agus, go háirithe, rialacha ginearálta 2(b), 3(a) agus 3(b) (féach, chuige sin, breithiúnais an 17 Meitheamh 1997, Eru Portuguesa, C‑164/95, EU:C:1997:302, mír 14, agus an 27 Meitheamh 2024, Prysmian Cabluri şi Sisteme, C‑168/23, EU:C:2024:557, mír 29).
47
De réir riail ghinearálta 2(b) de AC, le haon tagairt i gceannteideal d’ábhar nó do shubstaint, agus dá bhrí sin, de réir analaí, i bhfo-cheannteideal, áirítear tagairt do mheascáin nó do theaglamaí den ábhar sin nó den tsubstaint sin le hábhair nó substaintí eile. Faoin riail sin, tá aicmiú táirgí measctha, amhail na táirgí atá i gceist sna príomhimeachtaí (féach mír 41 thuas), le déanamh i gcomhréir leis na prionsabail a leagtar amach i Riail Ghinearálta Uimh. 3 de AC.
48
Luaitear i Riail Ghinearálta 3(a) de AC, i gcás inar féidir earraí a aicmiú prima facie faoi dhá cheannteideal nó níos mó agus, dá bhrí sin, de réir analaí, faoi dhá fho-cheannteideal nó níos mó, trí Riail Ghinearálta 2(b) de AC a chur i bhfeidhm, nach mór tosaíocht a bheith ag an gceannteideal lena soláthraítear an tuairisc níos sonraí ar cheannteidil lena soláthraítear tuairisc níos ginearálta. Dá bhrí sin, de réir analaí, ní mór tosaíocht a bheith ag an bhfo-cheannteideal níos sonraí ar fho-cheannteidil a bhfuil raon feidhme níos ginearálta acu. Mar sin féin, i gcás nach dtagraíonn dhá cheannteideal nó níos mó agus, de réir analaí, fo-cheannteidil, ach do chuid de na hábhair atá in earraí measctha, measfar na ceannteidil sin agus, de réir analaí, na fo-cheannteidil sin a bheith chomh sonrach lena chéile i ndáil leis an earra sin, fiú má thugtar tuairisc níos beaichte nó níos iomláine ar an earra le ceann amháin acu.
49
Ar deireadh, is léir ó riail ghinearálta Uimh. 3(b) de AC go bhfuil earraí measctha, nach féidir a aicmiú trí riail ghinearálta Uimh. 3(a) di a chur i bhfeidhm, le haicmiú trí thagairt a dhéanamh don ábhar lena dtugtar a saintréith fhíor-riachtanach dóibh i gcás inar féidir an cinneadh sin a dhéanamh.
50
Mar is léir ón ordú tarchuir agus ón gcomhad a cuireadh faoi bhráid na Cúirte Ginearálta, is éard atá in earraí amhail iad siúd atá i gceist sna príomhimeachtaí meascán alcóil a fhaightear trí choipeadh sú úll, agus dá bhrí sin ceirtlis, alcól a thagann faoi fho-cheannteidil 22060031, 22060051 agus 22060081 (a bhaineann le ceirtlis), alcóil de thionscnamh coipthe plandaí eile, a thagann faoi fho-cheannteidil 22060039 agus 22060059 (a bhaineann le deochanna coipthe eile) agus substaintí eile. Dá bhrí sin, d’fhéadfaí táirgí amhail iad siúd atá i gceist sna príomhimeachtaí a aicmiú faoi fho-cheannteidil taraife éagsúla.
51
Dá bhrí sin, is gá, trí riail ghinearálta Uimh. 2(b) de AC a chur i bhfeidhm, táirgí amhail na táirgí atá i gceist sa chás sna príomhimeachtaí a aicmiú i gcomhréir leis an modheolaíocht a leagtar síos i riail ghinearálta Uimh. 3 de AC.
52
I ndáil leis sin, ba cheart a thabhairt faoi deara nach féidir táirgí amhail iad siúd atá i gceist sna príomhimeachtaí a aicmiú ar bhonn na chéad abairte de riail ghinearálta Uimh. 3(a) de AC. I bhfianaise a gcomhdhéanaimh, áirítear leo, i bpáirt, ceirtlis agus, i bpáirt, alcól a fhaightear trí choipeadh plandaí seachas úlla. Dá bhrí sin, i bhfianaise an dara habairt den riail ghinearálta sin, ina sonraítear, mar a luaitear i mír 48 thuas, i gcás nach dtagraíonn dhá cheannteideal nó níos mó ach do chuid de na hábhair nó na substaintí atá in earra measctha nó earra ilchodach, ní mór a mheas go bhfuil na ceannteidil sin, chomh sonrach lena chéile i ndáil leis an earra sin fiú má thugtar tuairisc níos beaichte nó níos iomláine orthu le ceann amháin acu, ní féidir a mheas go bhfuil na fo-cheannteidil a bhaineann le ceirtlis ná na fo-cheannteidil a bhaineann le deochanna coipthe eile ‘níos sonraí’ de réir bhrí na rialach ginearálta sin (féach, de réir analaí, breithiúnas an 3 Meitheamh 2021, BalevBio, C‑76/20, EU:C:2021:441, mír 63).
53
Sna himthosca sin, is iomchuí riail ghinearálta Uimh. 3(b) de AC a chur i bhfeidhm chun críocha aicmithe taraife táirgí amhail na táirgí atá i gceist sna príomhimeachtaí (féach, de réir analaí, breithiúnas an 7 Bealtaine 2009, Siebrand, C‑150/08, EU:C:2009:294, mír 30).
54
Faoin riail ghinearálta sin agus chun aicmiú taraife earra a chur i gcrích, is gá a chinneadh cé acu de na hábhair dá bhfuil sé comhdhéanta a thugann a shaintréith dó (féach breithiúnas an 7 Bealtaine 2009, Siebrand, C‑150/08, EU:C:2009:294, mír 31 agus an cásdlí dá dtagraítear).
55
De réir phointe VIII den Nóta Míniúcháin a bhaineann le riail ghinearálta Uimh. 3(b) de CC, a chomhfhreagraíonn do riail ghinearálta 3(b) de AC, féadfar an fachtóir lena gcinntear saintréith fhíor-riachtanach den sórt sin a chinneadh, ag brath ar an gcineál earraí lena mbaineann, mar shampla, de réir chineál an chomhábhair nó na comhpháirte, a thoirte, a chainníochta, a mheáchain, a luacha nó na tábhachta a bhaineann le ceann de na comhábhair chun na hearraí a úsáid (breithiúnas an 7 Bealtaine 2009, Siebrand, C‑150/08, EU:C:2009:294, mír 34).
56
I ndáil leis sin, is léir ó mhíreanna 35 go 38 de bhreithiúnas an 7 Bealtaine 2009, Siebrand (C‑150/08, EU:C:2009:294), chun saintréith deochanna coipthe alcólbhunaithe a chinneadh, de réir bhrí riail ghinearálta 3(b) de AC, ar cuireadh substaintí eile leo, go bhféadfar roinnt saintréithe agus airíonna oibiachtúla a chur san áireamh. Áirítear orthu sin, ar an gcéad dul síos, na cineálacha alcóil atá sna hearraí atá i gceist agus an méid a chuireann gach ceann de na cineálacha alcóil sin le toirt agus le cion alcóil na n‑earraí sin, ar an dara dul síos, saintréithe orgánaileipteacha na n‑earraí sin agus, ar an tríú dul síos, úsáid bheartaithe na n‑earraí sin a mhéid is gné dhílis de na hearraí sin í, agus ní mór a bheith in ann measúnú a dhéanamh ar an ngné dhílis sin ar bhonn shaintréithe agus airíonna oibiachtúla na n‑earraí sin. Ar deireadh, is gá measúnú foriomlán a dhéanamh ar na trí chritéar sin (féach, chuige sin, breithiúnais an 7 Bealtaine 2009, Siebrand, C‑150/08, EU:C:2009:294, mír 39, agus an 12 Bealtaine 2016, Toorank Productions, C‑532/14 agus C‑533/14, EU:C:2016:337, mír 55).
57
Maidir leis an gcéad chritéar dá dtagraítear i mír 56 thuas, ba cheart a mheabhrú, ar an gcéad dul síos, go dtagann an t‑alcól atá i ndeochanna amhail na deochanna atá i gceist sna príomhimeachtaí ó choipeadh úll agus plandaí seachas úlla, ar an tuiscint go gcuireann gach ceann de na cineálacha alcóil sin go suntasach le toirt alcóil agus le cion alcóil na ndeochanna sin.
58
Is ionann cion an alcóil ó phlandaí seachas úlla i ndeochanna amhail na cinn atá i gceist sa chás sna príomhimeachtaí agus 48 %, 50 %, 51 %, 52 % nó 53 % ar a laghad, ag brath ar an gcineál dí. Dá bhrí sin, tá an cion alcóil ó choipeadh sú úll agus an cion alcóil ó phlandaí seachas úlla beagnach comhionann.
59
Ba cheart a thabhairt faoi deara nach sonraítear in CC ná in AC maidir leis na fo-cheannteidil taraife a bhaineann le ceirtlis céatadán íosta alcóil a fhaightear trí choipeadh sú úll, comhábhar is gá chun ceirtlis a mhonarú, sa dara ceann. Is fíor go mbaineann fo-cheannteidil 22060031, 22060051 agus 22060081 go sonrach le leann úll, is é sin deoch alcólach a fhaightear trí shú úll a choipeadh, rud a thugann le tuiscint go bhfuil céatadán áirithe de shú úll coipthe i ndeoch a thagann faoi na fo-cheannteidil sin. Mar sin féin, ní féidir tátal a bhaint as an téarma ‘ceirtlis’ amháin i bhfoclaíocht na bhfo-cheannteideal sin go bhfuil gá le céatadán íosta sú úll coipthe chun deoch a aicmiú faoi na fo-cheannteidil sin (féach, de réir analaí, breithiúnas an 13 Márta 2019, B.S. (Braich i gcomhdhéanamh beorach), C‑195/18, EU:C:2019:197, mír 34).
60
Ba cheart a mheabhrú freisin go n‑aithnítear go sainráite sa Nóta Míniúcháin CC a bhaineann le ceannteideal 2206 gur féidir alcól a chur le deochanna a thagann faoin gceannteideal sin ar choinníoll go gcoinníonn siad saintréith na dtáirgí a aicmítear faoin gceannteideal sin. Tá feidhm ag an méid céanna, de réir analaí, maidir le fo-cheannteidil 22060031, 22060051 agus 22060081.
61
Thairis sin, níl san fhíoras go bhfuil cion de chineál amháin alcóil níos mó ná an cion de chineál eile ach ceann amháin de roinnt critéar atá le cur san áireamh agus an tsubstaint lena dtugtar a saintréith don táirge atá i gceist á cinneadh (féach, chuige sin, breithiúnas an 12 Bealtaine 2016, Toorank Productions, C‑532/14 agus C‑533/14, EU:C:2016:337, mír 57).
62
Dá bhrí sin, ní leor nach amháin go bhfuil cion suntasach den alcól a fhaightear trí choipeadh sú úll i dtáirgí amhail na táirgí atá i gceist sna príomhimeachtaí, comhábhar atá riachtanach chun ceirtlis a mhonarú, ach go bhfuil alcól a fhaightear trí choipeadh plandaí seachas úll ann freisin, ann féin chun táirgí den sórt sin a eisiamh ó fho-cheannteidil AC a bhaineann le ceirtlis (féach, de réir analaí, breithiúnas an 13 Márta 2019, B.S. (Braich i gcomhdhéanamh beorach), C‑195/18, EU:C:2019:197, mír 38).
63
Ina dhiaidh sin, maidir leis an dara critéar dá dtagraítear i mír 56 thuas, ní mór a fhíorú an gcomhfhreagraíonn tréithe orgánaileipteacha táirgí amhail iad siúd atá i gceist sna príomhimeachtaí do thréithe táirgí a aicmítear faoi fho-cheannteidil 22060031, 22060051 agus 22060081, a bhaineann le ceirtlis, nó do thréithe táirgí atá aicmithe faoi fho-cheannteidil 22060039 agus 22060059, a bhaineann le deochanna coipthe eile. Ar an mbonn sin, d’fhéadfadh blas agus boladh a bheith ina saintréithe agus airíonna oibiachtúla den táirge (féach, de réir analaí, breithiúnas an 7 Bealtaine 2009, Siebrand, C‑150/08, EU:C:2009:294, mír 36).
64
Is léir ón bhfaisnéis san ordú tarchuir go bhfuil saintréithe orgánaileipteacha leanna úll ag táirgí amhail iad siúd atá i gceist sna príomhimeachtaí, go háirithe a mhéid a bhaineann lena mblas agus lena mboladh, agus nach bhfuil aon tionchar ag dea-bholadh nádúrtha nó siúcra a chur leo ina leith sin nó go méadaíonn sé na braistintí orgánaileipteacha sin.
65
Dá bhrí sin, in ainneoin an chion shuntasaigh alcóil a dhíorthaítear ó choipeadh plandaí seachas úlla agus substaintí eile a chur leis, i bhfianaise shaintréithe sonracha táirgí amhail iad siúd atá i gceist sa chás sna príomhimeachtaí, níor chaill na táirgí sin na saintréithe orgánaileipteacha sonracha a bhaineann le ceirtlis, rud a shainíonn a shaintréith agus a fhreagraíonn do shaintréithe táirgí atá aicmithe faoi na fo-cheannteidil a bhaineann le ceirtlis (féach, de réir analaí, breithiúnas an 7 Bealtaine 2009, Siebrand, C‑150/08, EU:C:2009:294, mír 37).
66
Ar deireadh, maidir leis an tríú critéar dá dtagraítear i mír 56 den bhreithiúnas seo, is léir ón gcomhad atá os comhair na Cúirte Ginearálta go gcomhfhreagraíonn saintréithe oibiachtúla agus airíonna oibiachtúla na ndeochanna atá i gceist sa chás sna príomhimeachtaí, a bhfuil a ndath agus a n‑ainm trádála, a luann an branda Strongbow le ‘leann úll’, do dheochanna atá beartaithe lena n‑ól mar cheirtlis, ach is faoin gcúirt a rinne an tarchur atá sé é sin a fhíorú.
67
Faoi réir an fhíoraithe sin ag an gcúirt a rinne an tarchur, ní mór a mheas go bhfuil saintréithe fíor-riachtanacha táirgí a aicmítear faoi fho-cheannteidil taraife 22060031, 22060051 nó 22060081 de AC, a bhaineann le ceirtlis, ag táirgí amhail na táirgí atá i gceist sa chás sna príomhimeachtaí.
68
I bhfianaise an mhéid sin roimhe seo, is é an freagra ar an gceist a cuireadh ná gur gá an AC a léiriú sa chaoi go gcumhdaíonn fo-cheannteidil taraife 22060031, 22060051 nó 22060081 di deochanna arb é atá iontu sú úll coipthe ó dhlúthán, ar ráta 25 %, uisce, síoróip fruchtóis glúcóis, aigéad maileach, dé-ocsaíd charbóin, meitidhéshuilfít photaisiam agus blasóirí éagsúla, ina bhfuil an cion alcóil ó phlandaí seachas úlla idir 48 % agus 53 %, ach a bhfuil saintréithe orgánaileipteacha leanna úll acu agus atá beartaithe don úsáid sin.
Costais
69
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a cuireadh faoi bhráid na Cúirte Ginearálta, seachas costais na bpáirtithe sin, inghnóthaithe.
Ar na forais sin,
rialaíonn AN CHÚIRT GHINEARÁLTA (an Dara Dlísheomra, ina bhfuil cúigear Breithiúna ina suí)
mar seo a leanas:
Maidir leis an Ainmníocht Chomhcheangailte a leagtar amach in Iarscríbhinn I a ghabhann le Rialachán (CEE) Uimh. 2658/87 ón gComhairle an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim, arna leasú le Rialachán Cur Chun Feidhme (AE) Uimh. 1101/2014 ón gCoimisiún an 16 Deireadh Fómhair 2014, agus le Rialachán Cur Chun Feidhme (AE) 2015/1754 ón gCoimisiún an 6 Deireadh Fómhair 2015,
ní mór léiriú a dhéanamh mar seo a leanas:
cumhdaítear le fo-cheannteidil taraife 22060031, 22060051 nó 22060081 den ainmníocht sin deochanna arb é atá iontu sú úll coipthe ó dhlúthán, ar ráta 25 % uisce, síoróip fruchtóis glúcóis, aigéad maileach, dé-ocsaíd charbóin, meitidhéshuilfít photaisiam agus blasóirí éagsúla, ina bhfuil an cion alcóil ó phlandaí seachas úlla idir 48 % agus 53 %, ach a bhfuil saintréithe orgánaileipteacha leanna úll acu agus atá beartaithe don úsáid sin.
Półtorak
Hesse
Steinfatt
Petrlík
Dimitrakopoulos
Arna thabhairt i gcúirt oscailte i Lucsamburg, an 4 Márta 2026.
Sínithe
(
*1
)	Teanga an cháis: an Rómáinis.